Festîvala Kultur û Xoza ya Mûnzûrî ya 19’ine do emser mabênê 25-28’ê Temmuze de bêro viraştena. Amadekarîyê seba festîvale tay mendê ke biqedîyê. Komîteya Amadekar a Festîvale seba festîvale muracatê Walîtîya Dêrsimî kerd.Temaya Festîvala Kultur û Xoza ya Mûnzûrî: Kultur, ziwan, xoza û nameyê ‘Dêrsim’î.
Par walîtîye bi bahaneya “propagandaya organîzasyonî ya” festîvale qedexe kerdebî û emser yeno meraqkerdene tirêm do seba muracato ke ameyo kerdene se vajo. Heman wextî de do temaya festîvala emserî texrîbatê hemverê tarîx û kulturî bê û do  slogana ci zî “Dêrsim, bawerî, ziwan û kulturê ci rê wayîr vejî. Biciwîye û bide ciwînayene” bo.
25’ê Temmuze de do sere de Meydanê Seyîd Rizayî de eşkerayîyêk bêro dayene û dimayê tafînayîşê çirayan do festîvale dest pê bikero. Do festîvale de çalakî û konserê tewir bi tewirî bêrê viraştene û do heta 28’ê Temmuze dewam bikero.
Endamê Komîteya Amadekare ya Festîvala Kultur û Xoza ya Dêrsimî Alî Haydar Benî vat ke reya ewilêne festîval serra 1999 de ameyo waştene ke hemverê vêşnayîş û vengkerdişê dewan de bêro viraştene, la a game ameyo qedexekerdene. Benî ard ziwan ke naye ra festîvale reya ewilêne serra 2000’î de ameya viraştene û festîvale hemverê vengkerdişê dewan, viraştişê awbendan, santralanê hîdroelektrîkan û madenan de tewirêko muhîm ramoto û vat, “Hendî festîvale de ziwan, bawerî û kulturê cîyayî zî estê.” Benî da zanayene ke emser temaya sereke ya festîvale kultur, ziwan, bawerî û nameyê ‚Dêrsim‘î yo. Benî vat, “Nameyê Dêrsimî qebûl nêkenê. Ma do festîvala emserî de reyna nameyê Dêrsimî rê wayîr vejîyê.”
Benî tewr peynî de vat ke eleqeyêko zêde seba festîvale esto û ê umîd kenê ke tewrbîyayîşêko pîl bibo û veng da her kesî ke tewrê festîvale bibê û nameyê Dêrsimî rê wayîr vejîyê.
